《壶中天 花魂》
清代·宗婉

落花堆里，剩半丝一缕，呼之欲出。人在小窗扶病起，恍惚似闻声息。

玉已成烟，香拼化土，此恨终难灭。苔荒院冷，知它多少凄咽。

堪叹从古佳人，几多艳魄，曾与君同劫。回首淡烟凉月夜，春梦了无痕迹。

悄悄冥冥，酸酸楚楚，偷向墙阴泣。晓风吹散，却从何处寻觅。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。